AIT ปักเป้ารายได้ปีนี้แตะ 6 พันลบ. เน้นรับงานมาร์จิ้นสูง
AIT ปักเป้ารายได้ปีนี้แตะ 6 พันลบ. หลังทยอยรับรู้ฯ แบ็คล็อค 7.83 พันลบ.-เน้นรับงานมาร์จิ้นสูง
AIT ปักเป้ารายได้ปีนี้แตะ 6 พันลบ. หลังทยอยรับรู้ฯ แบ็คล็อค 7.83 พันลบ.-เน้นรับงานมาร์จิ้นสูง
14 ก.พ. 2563

นายศิริพงษ์ อุ่นทรพันธุ์ ประธานคณะกรรมการบริหารและกรรมการผู้จัดการใหญ่ บริษัท แอ็ดวานซ์อินฟอร์เมชั่นเทคโนโลยี จำกัด (มหาชน) หรือ AIT เปิดเผยว่า บริษัทตั้งเป้ารายได้ปี  6,000 ล้านบาท จากมูลค่างานในมือ (Backlog) ที่ ณ วันที่ 11 ก.พ. มีจำนวนทั้งสิ้น 7,827 ล้านบาท จะทยอยรับรู้รายได้ในปี 63 และปีต่อ ๆไป ขณะเดียวกันจะเน้นรับงานขายที่จะช่วยผลักดันอัตราผลกำไรให้สูงขึ้น พร้อมกับปรับองค์กรเพื่อรองรับเทคโนโลยีและวิธีการขายรูปแบบใหม่ ให้กลุ่มลูกค้าทั้งภาครัฐและเอกชน
สำหรับผลการดำเนินงานในปี 62 ผลการดำเนินงานเฉพาะกิจการ บริษัทมีรายได้ 7,077 ล้านบาท เพิ่มขึ้น 67% จากปีก่อนที่มีรายได้อยู่ที่ 4,238 ล้านบาท ถือว่าทำรายได้สูงสุดเป็นประวัติการณ์นับตั้งแต่ก่อตั้งบริษัท และมีกำไรสุทธิ 421 ล้านบาท เพิ่มขึ้น 53% จาก 275 ล้านบาทในปีที่ผ่านมา ซึ่งมาจากขีดความสามารถในการดำเนินงานที่แข็งแกร่ง โดยสามารถทยอยส่งมอบงานให้แก่ลูกค้าทั้งหน่วยงานภาครัฐและภาคเอกชนได้ตามกำหนด
“แม้ว่าผลการดำเนินงานในปี 62 จะเติบโตได้ตามเป้าหมายที่วางไว้ แต่เนื่องจากสภาวะเศรษฐกิจและการแข่งขันในตลาดที่รุนแรง ประกอบกับมีต้นทุนบริหารองค์กรที่สูงขึ้น ทำให้อัตรากำไรสุทธิปี 62 ต่ำกว่าที่คาดการณ์ไว้ อย่างไรก็ตามหากเปรียบเทียบกับกลุ่มบริษัทที่ทำธุรกิจในลักษณะเดียวกัน ยังถือว่า AIT มีอัตรากำไรสุทธิสูงกว่าอัตรากำไรสุทธิเฉลี่ยดังที่เคยเป็นมาในอดีต ดังนั้น จึงเชื่อว่า AIT ยังคงเป็นหุ้นปันผลที่ดีที่เป็นทางเลือกที่ดีของการลงทุนในยามที่ภาวะตลาดที่มีความผันผวนสูง”นายศิริพงษ์ กล่าว